નવરાત્રિના દિવસો ચાલી રહ્યા છે. ઘણી મહિલાઓ અત્યારથી જ દિવાળી પહેલાં ઘરની સાફસફાઈમાં લાગી ગઈ હશે, જ્યારે ઘણા પુરુષો દિવાળી પહેલાં ઘરને નવો લુક આપવા માટે બજેટ તૈયાર કરવા માંડ્યા હશે. જો આ વર્ષે તમે પણ તમારા ઘરને કંઈક નવો અને હટકે લુક આપવા માગતા હો તો આજકાલ ઇન્ટીરિયર ડિઝાઇનિંગમાં બહુ લોકપ્રિય બની રહેલા કલર-લૅમિનેશનના ટ્રેન્ડ વિશે જાણવામાં તમને મજા આવશે, કારણ કે આ એક એવી પ્રોસેસ છે જે એક વાર કરાવી દીધા બાદ આગલાં ૧૦-૧૨ વર્ષ તમારે તમારા ઘરના ફર્નિચરને હાથ પણ લગાડવાની જરૂર નહીં પડે. માત્ર ઘરની દીવાલનો રંગ બદલી નાખવાથી દર વખતે તમને જાણે નવા ઘરમાં રહેવા આવ્યા હોવાની ફીલ મળી જશે. વિશ્વાસ નથી થતો? તો એક વાર કલર-લૅમિનેશન શું એ સમજી લો.